google/wiki40b huggingface dataset:
Romsdalslån

Romsdalslån er en tradisjonell bygningstype i Romsdal, en loftstue og en romsdalsk variant av den opprinnelige trønderske låntradisjonen (trønderlån). Det er kort og generelt beskrevet en ganske lang bygning med inngang og kjøkken midt i, på hver side var det stue og kammers. Lengden på bygget varierer. Romsdalslån har et klassisistisk utseende fordi vinduene er ordnet i par og grupper, plassert rett over hverandre. Døren på framsiden kunne ha en dekorativ innramming. Selv en romsdalslån kan ha en lang historie med flere påbygg, har de fleste et harmonisk og helhetlig utseende. Vanligvis var hele bygningen bordkledd, men det finnes hus som er borkledd bare på en eller to av veggene, enten den mest synlige eller den mest værutsatte veggen. 
Det tidligste utgangspunktet for en romsdalslån var en røykestue (en etasje). Senere har bygningen etter inspirsajon fra trønderlån blitt utvidet. Skorsteinsildstedet gjorde det mulig å bygge i to etasjer (loftstue). En romsdalslån består av flere seksjoner, eller «tømmerkasser», alle mer eller mindre kvadratiske. Dette fordi de ble bygd som tømmerhus og tømmerstokkene har en begrenset lengde. Lengden på en romsdalslån varierer alt etter antall seksjoner. 
Kjelleren var ikke større enn nødvendig. I framkant (framsiden) av huset var den i bakkenivå. Den kunne være bare under en del av bygningen, den inneholdt vanligvis en grovkjeller og en potetkjeller (matkjeller). Murene var vanligvis tykke og bygd med gråstein fra stedet. De var tørrmurt og laget slik at ingen steiner var gjennomgående. Dette bidro til å holde kjelleren frostfri. Kjellerne hadde opprinnelig (vanligvis) jordgulv, men de fleste romsdalslån har nok fått støpt gulv. 
Midt i bygget var en ganske kvadratisk seksjon, delt i husets lengderetning, til et inngangsparti og et kjøkken. Kjøkkenet var størst og noen hadde et tilbygg på kjøkkenet, et utbygg i en etasje. Det var vanligvis egen kjøkkenutgang. Inngangspartiet hadde trapp til andre etasje. På den ene eller på hver side var en ny ganske kvadratisk seksjon, også delt i husets lengderetninig til et kammers og en stue. Stuen vendte framover (?solsiden), kammerset lå på baksiden og omtales som bakkammers. På ene endeveggen var det ikke uvanlig å bygge på et stabbur eller et vedskjul. Ofte var det ikke dør mellom disse inne i huset. Taket på dette utbygget gikk ofte andre veien enn på hovebygget. 
Det kan finnes en forskjell på en romsdalslån ute på kysten og inne i fjordene. Kystklimaet er værhardt og det forekom asymmetriske gavler. Taket på den ene siden fortsatte over et enetasjes tilbygg (sval) i hele husets lengde.
August Palm

Bakgrunn

August Palms far, Nicolaus Palm, var folkeskolelærer men hadde tidligere vært skredder. Moren het Anna Andersson. Vid ti års alder ble August Palm farløs. Moren ble med hans yngste søsken satt på fattighuset, mens han selv havnet i fosterhjem hos en skredder i Östra Kattarp. For å lære seg et yrke ble han satt som lærling til skredder i Malmö.  Atten år gammel var det tid for gesellvandringen.

Sosialistisk engasjement

August Palm hadde fått sine ideer etter å ha vært i Danmark og Tyskland der han blant annet hadde truffet August Bebel.
Ved tilbakekomsten til Sverige ville Palm etablere en svensk sosialdemokratisk bevegelse. Han reiste rundt og agiterte og talte og 6. november 1881 holdt han sin første offentlige tale på et hotell i Malmö. Emnet var «Hvad vilja socialdemokraterna?». Den 26. november samme år holdt han et møte med 800 deltagare i Malmö og den 18. desember samme år begynte han en reise rundt om i Sverige. Han hadde ikke noe arbeid og var avhengig av den mat og husly tilhørerne kunne gi han.
I 1885 etablerte han avisa Social-Demokraten men ble alt året etter tvunget til å overlate redaktørkrakken til Hjalmar Branting. 
Han fikk mange fiender ettersom han foruten å snakke om de sosiale urettferdigheten også kritiserte krig og kongehuset.
I 1889 ble han satt i fengsel for å ha spredt antimilitaristisk propaganda, og satt inne i tre måneder og 15 dager. På denne tiden var det straffbart i Sverige å kritisere kongen, Gud og militæret. 
Han forsøkte å samle sosialdemokratene i Sverige ikke bare lokalt, men også i hele landet og fra sin celle på Långholmen kunne han drive bevegelsen. 23. april 1889 var han med på å etablere Sveriges socialdemokratiska arbetareparti på Tunnelgatan 12 i Stockholm.
Aureoglaucytes

Utbredelse

Arten lever på Samoa.
Magnus Magnusson

Bakgrunn

Magnusson ble født i Reykjavík, men vokste opp i Edinburgh i Skottland hvor hans far var islandsk konsul. I henholdt til islandsk navngiving skulle hans navn ha vært Magnús Sigursteinsson, men hans familie valgte å følge skotsk navneskikk ved at Magnus benyttet sin fars etternavn.
Han gikk på skole ved Edinburgh Academy og ved Jesus College i Oxford.

Karriere

Etter å ha tatt eksamen fra Jesus College ble han journalist for dagsavisene Scottish Daily Express og The Scotsman. Han ble frilanser i 1967 og jobbet deretter i BBC hvor han presenterte programmer om historie og arkeologi for at han også opptrådte i nyhetsprogrammer. Han var rektor for University of Edinburgh fra 1975 til 1978 og ble senere nominelt overhode, det vil si Chancellor, for Glasgow Caledonian University. Han satt også som formann i Scottish Natural Heritage, en statlig organisasjon som håndterer Skottlands miljøspørsmål.
Magnussons mest berømte utsagn i Storbritannia fra Mastermind, som den nåværende verten John Humphrys har fortsatt å bruke, var «I've started so I'll finish» («Jeg begynte så jeg vil fullføre»).
Han har oversatt en rekke bøker fra islandsk og norrønt språk til engelsk. Blant disse er flere verker av romanforfatteren og nobelprisvinneren i litteratur, Halldór Laxness, og en rekke islandske sagaer: Njal's Saga (1960), The Vinland Sagas (1965), King Harald's Saga (1966) and Laxdaela Saga (1969). De siste oversatte han i sammen med Hermann Pálsson. Magnusson er også forfatter av en populærhistorisk bok vikingtiden kalt for The Vikings (revidert utgave i 2000).
Tre av hans bøker er oversatt til norsk. 
Han er sammen med Björk Storbritannias mest kjente islendinger. Hans eldste datter Sally Magnusson er også TV-presentatør i Skottland. I oktober 2006 fikk Magnusson diagnosen kreft.
Clarion Hotel The Hub

Historie

Hotellet het opprinnelig Hotel Viking og ble bygget til Vinter-OL 1952. Senere skiftet det navn til Hotel Royal Christiania og ble utvidet til 508 rom og over 20 konferanserom.
I 2017 ble hotellet satt under totalrenovering og utvides til 810 rom. Renoveringen og utbyggingen var ferdig i begynnelsen av mars 2019. Den offisielle åpningen fant sted 7. mars samme år.
Hotellet er større enn Oslo Plaza, og Norges største hotell målt i antall rom. Etter ombyggingen skiftet hotellet navn til Clarion Hotel The Hub.

Eierskap

Hotellbygningen eies av DNB Forsikring, som leier ut til Nordic Choice Hotels, som igjen driver hotellet under navnet Clarion Hotel The Hub. Styreleder i driftsselskapet er Leif Sigurd Lindland, André Schreiner er hotelldirektør og Marianne Høybakk er hotellsjef per vinteren 2019.
Elida

Annen bruk av navnet

Elida (Ellida) er hovedperson i Henrik Ibsens Fruen fra havet, og navnet på et oljefelt i Norskehavet.
Kristian IVs gate (Kristiansand)

Kristian IVs gate (1-103, 2-100) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp fra Vestre Strandgate til Otra. 82 eiendommer er matrikulert til gaten. Den hadde tidligere navnet Fjellgaten.
Parallellgaten mot nord er Tordenskjolds gate, mot sør, Henrik Wergelands gate.
Gaten er den eneste i Kvadraturen som fortsatt har trehusbebyggelse i samtlige kvartaler langs gateløpet. I kvartalet mellom Kirkegata og Festninggaten ligger Stener Heyerdahls park. Forøvrig er det karrébebyggelse som dominerer gaten, med unntak av et par området som etter sanering av trehusbebyggelse brukes til parkering.
Gaten har sitt navn etter byen grunnlegger, og kongen ga oppdraget med å utarbeide en byplan til den danske ingeniøren Hans Jacobsen Schiørt. Hans plan for en by med kvadratur etter renessanseidealer er i hovedsak fulgt frem til i dag, men noen Schiørtsgate har byen imidlertid ikke.
Francesc Vicent

Liv og virke

Om Vicents liv er knapt noe kjent. Etter egne opplysninger som framkommer av den omfangsrike verktittelen Libre dels jochs partits dels schacs en nombre de 100, ordenat e compost per mi Francesch Vicent nat en la ciutat de Segorb e criat e vehi de la insigne e valerosa ciutat de Valencia kom han fra Valencia. Sannsynligvis sto han der i kontakt med en krets av litterater rundt Bernat Fenollar, Francí de Castellví og Narcís Vinyoles. Disse tre skrev en gang mellom 1470 og 1490 sjakkdiktet Scachs d'amor, som er den første dokumenterte framstillingen av moderne spilleregler. Den spanske sjakkhistorikeren José Antonio Garzón antar at Vicent var én av flere i et valentiansk sjakkmiljø som bidro til regelendringen, og ikke er «den moderne sjakkens far» i egentlig forstand, slik det i blant hevdes.
I 1495 publiserte Vicent sjakkboka Libre dels jochs, som er den første trykte avhandlingen om sjakk. Ingen kopier av boka er bevart, men Garzón fant etter lengre tids undersøkelser et håndskrift i Biblioteca Malatestiana i Cesena som er en sammenfatning av innholdet i Vicents bok. I manuskriptet betegnes Valencia som «den moderne sjakkens vogge» og det framgår at Vicents bok var en samling sjakkproblemer med moderne regler.
Vicent flyktet fra den spanske inkvisisjonen og slo seg ned i Italia, noe som kan forklare at kopier av boka hans befant seg i Italia. De nye sjakkreglene spredte seg hurtig i Italia og Frankrike, og dermed var den moderne sjakkens tidsalder i gang.
Sjakkistorikere som Garzón og Calvo har framsatt en hypotese om at Pedro Damiano er et pseudonym for Francesc Vicent.
Rafael Ferrando, lederen av observatoriet Pla d’arguines de Segorbe, oppkalte i 2002 asteroide (78071) Vicent etter ham.
X-type-asteroide

X-type-asteroider er en asteroidespektralklasse innen X-gruppen, som inneholder flere typer asteroider med lignende spektra, men sannsynligvis ganske forskjellig sammensetning.
Mogens Thorsens park

Mogens Thorsens park er en park langs vestsiden av Drammensveien mellom Lapsetorvet (Solli plass) og Skillebekk i Oslo.

Parken

Parken grenser i sydvest til Drammensveien, i vest og nord til bebyggelse til Niels Juels gate og Hydrobygget i Bygdøy allé 2, og i nord til Hydroparken (atskilt av nedkjøring til et parkeringsanlegg). 
Mye av parken er brukt til to barnehager, slik at den ikke er offentlig tilgjengelig park i vanlig forstand. Parken har mange store, flotte trær.

Historie

Mogens Thorsens og Hustrus Stiftelse 1863, med formål å gi 50 enker eller ugifte kvinner av den dannede klasse fri bolig i den bygningen som oppførtes på eiendommen. Området lå på løkken Bellevue, som skipsreder Mogens Thorsen kjøpte i 1835.
Stiftelsens hus lå langs Bygdøy allé og parken omkring dekket det som i dag er Hydrobygget, Hydroparken og Mogens Thorsens park. Hydroparken ble etablert da stiftelsens bygning ble revet og Hydrobygget stor ferdig i 1960.
Björn Ferry

Karriere

Björn Ferry debuterte  verdenscupen i 2001 i Hochfilzen. Han kom på poengplass (blant de 30 beste) allerede i sitt tredje renn. Ferry vant seks individuelle renn i verdenscupen. De to første er fra jaktstarter i Antholz, henholdsvis i sesongen 2007/2008 og 2008/2009.
Under OL 2002 i Salt Lake City og 2006 i Torino startet han i alle øvelser. Den beste individuelle plasseringen var 14.-plass på sprinten i 2006. I de samme lekene kom det svenske stafettlaget på fjerdeplass. Han gikk tredje etappe på Sveriges lag som vant gull på mixed stafetten i VM i 2007 i Antholz, de andre på laget var Helena Jonsson, Anna Carin Olofsson og Carl Johan Bergman.
Under OL 2010 i Whistler gikk han inn til en åttendeplass på 10 km sprint, og han gikk helt til topps på jaktstarten. Dermed klarte en svensk mannlig skiskytter for første gang å vinne OL-gull siden Klas Lestander vant det første olympiske gull som ble delt ut i skiskyting, i OL 1960 i Squaw Valley. 
Ferry er gift med håndbak-utøveren Heidi Andersson.
Ferry ble i 2010 tildelt Kongens medalje «för idrottsbragd som skidåkare och OS-guld i skidskytte».
Jomfruen (vise)

Teksten

1.Er det sant som du sier at du elsker meg så høyt,

at du haver meg så inderligen kjær,

så kan du da gå til min kjære far og mor

og spørge dem så inderlig om meg.
2.Nu haver jeg været hos din kjære far og mor

med de svarede aldeles nei,

men kan du ikke tage trolovelsen av deg selv

og rømme ut av landet med meg.
3.Jo visst kan jeg tage trolovelsen av meg selv

og rømme ut av landet med deg,

men når vi så kommer til fremmede land

da visserligen sviker du meg.
4.Den Herre Jesus Kristus som på korset for oss hang

han sviker hverken kvinner eller mann

Og hvorfor så skulle jeg da svikte deg min venn

her har du mitt hjerte og min hand.
5.Om dale og fjell var av røde gull

og vannet i havet var av vin

heller vil jeg overgive alle disse ting

før jeg glemmer aller kjæresten min.
6.Og beileren tok sadelen og den var ut av stål

satte jomfruen på gangeren den grå,

så red de gjennom dalen som var fjorten mile lang

før jomfruen nogen hvile kunne få.
7.Og når de så kom til den store Stockholm stad

fødte jomfruen de tvende tvillingbørn

og da fikk seg beileren en annen festermø

og forlot aller kjæresten sin.
8.Jomfruen hun faller på begge sine kne

og beder så inderlig til Gud,

du store Herre Gud send ham i sådan nød

at han kommer til å bede meg for brød.
9.Be du til din Gud så meget som du vil

at han sender meg i sådan nød.

Jeg er ikke bange for besvergelsen din

og jeg skal aldri bede deg om brød.
10.Syv år var forgagne, en vakker sommerdag

om jomfruen i vinduet sto

så fikk hun se sin beiler komme hinkende og gråt

og støtte seg på krykkene de to.
11.Ganger frem, ganger frem mine sønner begge to

og giver eders far et stykke brød,

jeg husker den gangen som det hendte her i går

at han ikke skulle bede meg om brød.
12.Ganger frem, ganger frem mine sønner begge to

og gi eders fader et glass vin,

jeg husker den gangen som det hendte her i går

at han var aller kjæresten min.
13.Jomfruens fader sto ikke langt der fra

og hørte på hva jomfruen der sa,

så tager han frem sitt sølvbeslagne sverd

og hugg beilerens hovede av.
14.Jomfruen tok beilerens hode i sitt skjød

og kysset det tre ganger ut på munn.

Så spurte hun sin fader om det ikke kan gå an

og begrave det i skjønne Rosenlund.
DAR Constitution Hall

Beskrivelse

Hallen ble tegnet av arkitekten John Russell Pope. Den ligger like øst for innenriksdepartementet, mellom American Red Cross og Organisasjonen av amerikanske stater, overfor Ellipse og foran Det hvite hus. Hallen rommer 3 702 tilhørere/publikum med 2 208 i parterre og 1 234 i orkester. I tillegg, 52 losjer (som inneholder fem plasser hver). Dessuten presidentens losje.
Hallen er bygget i nyklassisistisk stil med en utvendig fasade kledd med kalkstein fra Alabama. Den huser det største auditoriet i Washington. Auditoriet har en u-formet balkong for å gi det den enorme mengden med plass som kreves, samtidig som den beholder praktisk synsavstand. Auditoriet har en tre-klaviatur, 40 stemmers Skinner pipeorgel

Arrangementer

Hallen brukes til konseter, skoleavslutning, konferanser, bedriftsmøter og TV-programmer. I 1939 ble hallen benyttet til premieren på Mr. Smith Goes to Washington, i 1983 til opptak av Eddie Murphy Delirious, i 1997 til Whitney Houstons Classic Whitney: Live from Washington, D.C.-konsert,  i 2002 til Martin Lawrence Live: Runteldat, i 2004 til Chris Rocks HBO-spesial og albumet Never Scared og i 2009 til Robin Williams' HBO-spesial Weapons of Self Destruction. Den er brukt til TV-opptakene til  Jeopardy! i 1997, 2004, 2012 og 2016 og til opptakene av Wheel of Fortune i 2000, 2004, 2005 og 2007. I 2008 til det årlige møtet til Verdensbankens International Monetary Fund. 
Fa 1930, og frem til åpningen av John F. Kennedy Center for the Performing Arts i 1971, ble Constitution Hall brukt av National Symphony Orchestra og den var byens hovedarena for turnerende soloister orkestre. Noen av de tidligste countrymusikkonsertene ble også holdt der. organisert av impressario Connie B. Gay.
I 1939 nektet DAR den kjente afroamerikanske sangeren Marian Anderson å synge der, noe som fikk First Lady Eleanor Roosevelt til å trekke sitt medlemskap i protest. Organisasjonen endret senere sin policy i rasespørsmålet, og Anderson opptrådte i Constitution Hall for et arrangement i 1943 av American Red Cross som var til inntekt for krigsinvalider. I 1964 valgte hun hallen til første opptreden under sin avskjedsturne.
Alle amerikanske presidenter etter Calvin Coolidge har overvært minst ett arangement der.
Sylinder (motor)

En sylinder er den mest sentrale delen i en forbrenningsmotor, nemlig hulrommet der stempelet beveger seg. Flere sylindre er vanligvis satt side ved side i motorblokken, som vanligvis er støpt i aluminium eller jern. Sylinderne fôres så ofte med sylinderforinger av et hardere metall, eller av materialer som Nikasil. Keramiske foringer har også vært forsøkt uten særlig suksess, med unntak av i dampmotorer som kun opererer på lave turtall. En sylinders volum er arealet ganget med avstanden stempelet vandrer inne i sylinderen (slaglengden). Motorens volum er volumet av én sylinder ganget med antall sylindre i motoren.
Et stempel er montert inne i hver sylinder og utstyrt med såkalte stempelringer, som er montert rundt stempelets utside i maskinerte slisser, vanligvis to ringer for kompresjon samt én ring for tetning. Disse ringene tetter mot sylinderveggene, med kun et ørtynt lag olje mellom sylindervegg og stempelring. Denne kontakten, og den resulterende slitasjen, forklarer behovet for et hardere metall på den indre overflaten av en sylinder.
Rocket Fuel

Rocket Fuel er en EP med Hot Rod T, utgitt i 1997.
Lothian

Lothian (skotsk-gælisk: Lodainn; skotsk-engelsk: Lowden) er en region av det skotske lavlandet, beliggende mellom de sørlige kystene av Firth of Forth og høydene Lammermuir Hills. Den fremste bosetningen er den skotske hovedstaden Edinburgh, og andre betydelige byer er Livingston, Linlithgow, Queensferry, Dalkeith, Musselburgh, North Berwick, Dunbar, og Haddington.

Beskrivelse

Området var først et småkongerike, og deretter et tradisjonelt grevskap. Historisk har betegnelsen Lothian referert til en provins som utgjorde det meste av hva som nå er sørøstlige Skottland. På 600-tallet kom det inn under kontrollen av det angelsaksiske kongeriket Bernicia, den nordlige delen av det senere kongedømmet Northumbria, men angelsaksernes grep på Lothian ble raskt svekket som følge av slaget ved Nechtansmere hvor de ble beseiret av pikterne. Lothian ble annektert til kongeriket Skottland på 900-tallet.
I påfølgende skotsk historie ble regionen underinndelt i tre shirer (grevskap): Midlothian, East Lothian og West Lothian, noe som har ført til det folkelige betegnelsen for det samlede området som «the Lothians». Det ble gjendannet som regjeringsregion i Skottland i 1975, men kun for å bli splittet opp igjen i 1996 og da i West Lothian, City of Edinburgh, Midlothian og East Lothian av det som tidligere hadde vært regionens distrikter.
Lothian har fortsatt delt styre for taksering og valgregistrering og for helse.

Etymologi

Opprinnelsen til navnet er omdiskutert. Det kommer kanskje fra brytoniske *Lugudūniānā (Lleuddiniawn på moderne walisisk) i betydningen «landet til Lugus’ festning». Sistnevnte, Lugus eller Lugh, er en førkristen keltisk gud for handel. Alternativt kan navnet være avledet fra den elv som flyter gjennom regionen, og som nå er kjent som Lothian Burn. Navnet kommer da fra brytoniske lutna i betydningen «mørk eller mudrete elv».
En populær legende er at navnet kommer fra kong Loth (eller Lot), en eponymisk (den som gir navn til) konge av Lothian i legendene om kong Arthur. Den vanlige latinske formen for navnet er Laudonia.

Språk

I perioden etter romersk Britannia, det vil si etter 410, var Lothian dominert av britonere som snakket brytoniske språk, en dialekt som generelt ble kalt for kumbrisk og nært beslektet med walisisk. I walisisk tradisjon var Lothian en del av «Det gamle nord» (Hen Ogledd). Levninger fra denne tiden er bevart i brytoniske stedsnavn som Tranent, Linlithgow og Penicuik.
Selv om Lothian var et av de få områdene på det skotske fastlandet hvor skotsk-gælisk språk aldri var dominerende er det en del gæliske stedsnavn, som eksempelvis Dalry, Currie, Balerno og Cockenzie, noe som har blitt tilskrevet «midlertidig bosetning... [og] tilstedeværelsen av gælisktalende aristokrati og deres folk for noe som 150-200 år.» 
Over tid og grunnet ulike faktorer har språket i Lothian og Northumbria, en nordlig variant av mellomengelsk, kommet til å erstatte gælisk som språket på det skotske lavlandet. Dialektene til moderne innbyggere i Lothian er tidvis blitt betraktet som en del av sentralt skotsk, den dialekt som Robert Burns snakket.
Morten Østergaard

Bakgrunn

Morten Østergaard Kristensen er sønn av overlege i kardiologi og dr.med. Bent Østergaard Kristensen og lektor Ingrid Bayer Kristensen, og vokste opp i Risskov i Aarhus. Etter folkeskolen og gymnaset i Risskov studerte han statsvitenskap ved Aarhus Universitet.

Karriere

Han var markedssjef i Dafolo AS, som utarbeidet blanketter for kommunesektoren, i Aarhus 2001–2005.

Politikken

Etter en årrekke som tillitsvalgt i elevråd og som kandidat til formannsposten i Danske Gymnasieelevers Sammenslutning ble han pressesjef for de radikale folketingskandidatene i Aarhus i 1998. Østergaard ble første gang nominert til Folketinget fra Aarhus amtskrets i 1999, og møtte som periodevis som varamedlem av Folketinget 2001–2005. Han var nestformann i Radikale Venstres partiorganisasjon 2002–2005 og medlem av Aarhus bystyre. Videre var han fast medlem av Folketinget for Aarhus amtskrets 2005–2007. Etter strukturreformen i 2007 har han vært innvalgt fra Østjyllands storkrets. I 2007 ble han nestformann i Radikale Venstres folketingsgruppe, etter å vunnet over Morten Helveg Petersen i voteringen.
Minister: Ved Helle Thorning-Schmidts regjeringsdannelse i 2011 ble Østergaard minister for forskning, innovasjon og høyere utdannelse. I 2014 gikk Socialistisk Folkeparti ut av regjeringen, og i den påfølgende ministerrokaden ble Østergaard ny skatteminister. 
I august samme år ble den radikale partilederen Margrethe Vestager annonsert som ny dansk EU-kommissær. Folketingsgruppen valgte enstemmig Østergaard som ny politisk leder. I september 2014 tiltrådte Østergaard som økonomi- og innenriksminister og satt til 28. juni 2015.
Morten Østergaard er gift med Line Legarth Stigel, som han har barn med, og er bosatt i København.
Allround-VM på skøyter 1898, menn

Allround-VM på skøyter 1898, menn ble arrangert på Davos Eisstadion i Davos, Sveits den 6. og 7. februar 1898. Det var tolv deltakere fra nasjonene Russland, Tyskland, Ungarn, Finland, Nederland og Norge. Dette var det sjette verdensmesterskap i hurtigløp på skøyter med offisiell status. Løperne gikk distansene 500 meter, 1 500 meter, 5 000 meter og 10 000 meter.
Reglene var slik at en løper måtte vinne tre distanser for å bli kåret til vinner. Peder Østlund fra Norge vant de tre lengste distansene og ble kåret til verdensmester. Han ble dermed den første norske verdensmester på skøyter i historien. Det ble ikke utdelt sølv- og bronsemedaljer i mesterskapet.
Peder Østlund satte verdensrekord på 1 500 meter med tiden 2.23,6.
Gaochang

Gaochang (kinesisk: 高昌, uigursk: Xoqo), eller Qarakhoja, er stedet for en gammel oaseby i nordranden av den ugjestmilde Taklamakanørkenen i den autonome region Xinjiang i Folkerepublikken Kina. I oldtiden vokste det frem et kinesisk kongedynasti her, grunnlagt av tilflyttere fra Kina i 640 e.Kr. Byen ble et travelt handelssenter for reisende langs Silkeveien.
Ruinene ligger ca. 30 km sørøst for byen Turfan.
Acta Archaeologica

Acta Archaeologica er et tidsskrift som utgis av Institut for arkæologi, Universitetet i København. Det utkommer en gang årlig siden 1930. Tidsskriftet har en hovedredaktør, og medredaktører fra alle nordiske land. Det tar først og fremst inn artikler om nordisk arkeologi som kan ha internasjonal interesse.
Tidsskriftets hovedredaktører var ved grunnleggelsen Johannes Brøndsted (1930-48), avløst av C.J. Becker (1948-84) og Klavs Randsborg (fra 1984).